སློབ་ཆུང་སློབ་མ་ནི་ལད་མོར་ཧ་ཅང་དགའ་པོ་ཡོད་པས་ལད་མོ་ནི་ཁོ་ཚོའི་བསམ་བློའི་དགོས་མཁོ་ཞིག་ཏུའང་སྣང་།དེར་བརྟེན་དགེ་རྒན་གྱིས་གཞན་གྱི་རྩོམ་ཡིག་ལེགས་གྲས་རེ་འདོན་སྤྲོད་བྱས་ཏེ་དེའི་བརྗོད་བྱ་དང་རྗོད་བྱེད་ཚིག་སྦྱོར་ཐད་ཀྱི་ཐུན་མོང་མ་ཡིན་པའི་ཁྱད་ཆོས་དག་གསལ་པོར་བཏོན་ཏེ་སློབ་མ་རྣམས་ལ་ཀློག་ཏུ་བཅུག་པ་དང་ཚིག་སྦྱོར་སྙན་པོ་དག་བློ་འཛིན་བྱེད་དུ་བཅུག་སྟེ་གཞན་རྩོམ་ལེགས་གྲས་གཞིར་བཟུང་རང་གི་བསམ་ཚུལ་དང་སྦྱར་ཏེ་ལད་འབྲི་བྱེད་དུ་བཅུག་ནས་ཁོ་ཚོར་ལད་མོའི་གཤིན་ས་ཞིག་མཁོ་སྤྲོད་བྱ་རྒྱུ་ནི་ཤིན་ཏུ་དགོས་གལ་ཆེ།དེ་ལྟར་བྱས་ཚེ་སློབ་མ་ཚོར་བསམ་བློ་གསར་པ་ཞིག་རྙེད་པ་ལྟ་བུའི་མཚར་སྣང་ཞིག་སྟེར་ཐུབ་ལ་གཞན་ད་དུང་སློབ་མའི་རྩོམ་འབྲིའི་ཁ་ཕྱོགས་གཞན་ཞིག་སྟོན་ནུས་པ་དང་བསམ་བློ་རྒྱ་སྐྱེད་ཐུབ་པ་སོགས་ཀྱི་རམ་འདེགས་ཐོབ་སྲིད་པས་ལད་འབྲི་བྱེད་སྟངས་དེ་ནི་སློབ་མའི་རྩོམ་ཡིག་འབྲི་སྦྱོངས་ལ་མེད་དུ་མི་རུང་བའི་བརྒྱུད་རིམ་ཞིག་རེད།